מה שהיה פתרון זמני ולא אידיאלי הפך למעשה למנגנון אלטרנטיבי - חברי הכנסת מקבלים אישור למימון חיצוני לטיסותיהם מהייעוץ המשפטי של הכנסת ולא מהוועדה שכמעט לא הייתה קיימת מאז 2018 • התנועה לאיכות השלטון בעתירה לבג"ץ: ההחלטות מתקבלות בחוסר סמכות
המימון ל-33 טיסות לחו"ל של הח"כים בכנסת ה-24 אושר על ידי הייעוץ המשפטי של הכנסת, ולא על ידי ועדת האתיקה הלא קיימת. המנגנון העוקף הזה נכנס לשימוש יתר בכנסת הנוכחית, אך ייתכן שעתירה לבג"ץ תעצור בקרוב את הפיאסקו. טיסות ח"כים על חשבון גורמים זרים מצריכות קבלת אישור מקדים מוועדת האתיקה. אך היעדרה של האחרונה לא עצרה את נבחרי הציבור, כפי שפרסמנו השבוע בשקוף. גם היום ח"כים ממשיכים להסתובב בחו"ל ונהנים מכל העולמות. מצד אחד אין ועדה שיכולה למשמע אותם, ומהצד השני אפשר להמשיך וליהנות ממנעמי המימון הזר.  ועדת האתיקה הפסיקה בפועל לעבוד בדצמבר 2018, ואף שהוקמה בכנסת ה-23 היה זה מאוחר מדי וקצר מדי. ואז היא פעלה בקושי חצי שנה עד שיצאנו לבחירות לכנסת ה-24. בזמן הזה, למרות ריבוי התלונות, הוועדה עשתה בערך כלום. אבל הח"כים המשיכו לטוס בחסות פתרון זמני שהפך לנוהג, שבו הפך הייעוץ המשפטי של הכנסת למעין חותמת גומי.  הרכבת האווירית לאמירויות | הנסיעה של ח"כ אמילי מואטי מומנה על ידי ארגון זר – ולא אושרה בוועדת האתיקה • המדינה שילמה יותר מ-100 אלף שקלים על אבטחת המשלחת ועשרות אלפי שקלים על עוזרים • שני גורמים במשלחת: "הנסיעה הייתה לא מועילה"@shemeshmicha #חדשותהערב pic.twitter.com/OMQjU8dbJS בחודש נובמבר 2021, בעקבות פנייה של התנועה לאיכות השלטון, שיגרה לה היועצת המשפטית של הכנסת מכתב ובו כתבה כי התפתח בכנסת ה"נוהג" המדובר. על פי המכתב, זה התבצע "על מנת שיתאפשר לחברי הכנסת למלא את שליחותם ולאפשר להם השתתפות בפעילויות ציבוריות בחוץ לארץ גם במצב בו לא קיימת הוועדה". יש לציין שהנוהג הזה לא חל גם על תלונות שהוגשו לוועדת האתיקה. ואיך זה מתבצע בפועל? הנוהג, כפי שמתואר על ידי הייעוץ המשפטי של הכנסת, הוא כזה: מנהלת ועדת האתיקה של הכנסת מעבירה את הבקשות לייעוץ המשפטי לכנסת, והייעוץ המשפטי לכנסת מצדו מייעץ אם הבקשה עומדת בכללים.  לטענת התנועה לאיכות השלטון בעתירה, "הוקם מנגנון אלטרנטיבי לאישור בקשות חברי הכנסת לטיסות וחופשות". עוד הם טוענים כי ההחלטות של הייעוץ מתקבלות בחוסר סמכות. בקביעה זו הם מתבססים על תקנון האתיקה שקובע כי "בדיוניה… תשקול ועדת האתיקה בעיקר את החשש לניגוד עניינים או לפגיעה במעמדו או במילוי תפקידו של חבר הכנסת, ולא תאשר נסיעה במימון גורם עסקי ישראלי או זר, יחיד או תאגיד".  "מימון חיצוני ופרטי להוצאות הטיסות של חברי הכנסת מאפשר לגופים מסוימים ממש לקנות את דעתם של חברי הכנסת באמצעים מסוימים", טוען עו"ד הידי נגב שהגיש את העתירה מטעם התנועה לאיכות השלטון. "זאת ממש מתנה שאסורה על פי כל דין במקום שלא התקבל האישור מוועדת האתיקה של הכנסת. במקום שהדבר הזה יהיה זרז להקמת ועדת האתיקה – הכנסת פשוט המציאה פטנט חדש לאישור המתנות האלה שחסר כל סמכות לכך בחוק". בייעוץ המשפטי של הכנסת, מנגד, טוענים שהנוהג נעשה בסמכות לאור תפקידם לייעץ משפטית לחברי הכנסת במקרים כאלו. לכנסת ניתן עד חודש מרץ להתייחס לעתירה. בינתיים, ראוי שהייעוץ המשפטי יפסיק את הכשרת הטיסות – אולי זה מה שיגרום לח"כים ללחוץ ולהקים את הוועדה.  